钦定古今图书集成/明伦汇编/官常典/第559卷 > 崔光远
## 钦定古今图书集成/明伦汇编/官常典/第559卷 > 崔光远

按《唐书》本传，“光远系出博陵，后徙灵昌。祖敬嗣，嗜酒
樗博。中宗在房州，吏多肆慢不为礼。敬嗣为刺史，独
尽诚推奉，储给丰衍，帝德之。及反正，有与敬嗣同姓
名者，每拟官，帝辄超拜。后召见，悟非是，访真，敬嗣已
死，即授其子汪五品官。汪生光远，勇决任气，长六尺，
瞳子白黑分明。开元末，为唐安令，与杨国忠善，累迁”
京兆少尹，为吐蕃吊祭使。还，会元宗西狩，诏留光远
为京兆尹、西京留守、采访使。乘舆已出，都人乱，火左
藏大盈库，争辇财珍，至乘驴入宫殿者。光远乃募官
摄府县，护守宫阙，斩十数人乃定。因伪使其子东见
禄山，而禄山先署张休为京兆尹，由是追休，授光远
故官。俄而同罗背贼，以厩马二千出奔。贼将孙孝哲、
安神威招之不得，神威忧死，官吏惊走，狱囚皆逸。光
远以为贼且走，命人守神威、孝哲等第，斩曳落河二
人。孝哲驰白禄山，光远惧，与长安令苏震出开远门，
使人奔呼曰：“尹巡门！”门兵具器仗迎谒，至，皆斩之，募
得百馀人，遂趋灵武。肃宗嘉之，擢拜御史大夫，复为
京兆尹，遣到渭北募侨民。会贼党剽泾阳休祠房，椎
牛呼饮。光远刺知之，率兵夜趋其所，使百骑《彀满》狙
其前，命骁士合噪。贼醉，不能师，斩其徒二千，得马千
噭，俘一酋长以献。自是贼常避其锋。扈帝还，改礼部
尚书、邺国公，封实户三百。乾元元年，由汴州刺史代
萧华为魏州节度使。初，郭子仪与贼战汲郡，光远裁
率汴师千人，援之，不甚力。及守魏，使将军李处崟拒
贼，子仪不救，战不胜，奔还。贼因傅城下，诡呼曰：“处崟
召我而不出，何也？”光远信之，斩处崟。处崟善战，众倚
以为重。及死，人益危魏城，经袁知泰、能元浩等完筑，
牢甚，光远不能守，夜溃围出，奔京师。帝赦其罪，拜太
子少保。会襄州将康楚元、张嘉延反，陷荆、“襄诸州”，因
拜持节荆襄招讨，充山南东道兵马都使，又徙凤翔
尹。先是，岐、陇贼郭愔等掠州县，峙五堡，光远至，遣官
喻降之。既而沈饮，不亲事愔等，阴约党项及奴剌突
厥败韦伦于秦、陇，杀监军使。帝怒光远无状，召还，复
使节度剑南。会段子璋反东川，李奂败走成都，光远
进讨平之。然不能禁士卒剽掠士女，至断腕取金者，
夷杀数千人。帝诏监军按其罪。以忧卒。